b'\n_START_ARTICLE_\nRusvoji anglis\n_START_PARAGRAPH_\nRusvoji anglis arba lignitas (vok. Braunkohle, pranc. lignite, charbon brun) \xe2\x80\x93 kieta naudingoji i\xc5\xa1kasena, kilme jauniausia i\xc5\xa1 kasam\xc5\xb3 angli\xc5\xb3, susidariusi i\xc5\xa1 durpi\xc5\xb3, turinti 60\xe2\x80\x9370\xc2\xa0% cheminio elemento anglies. B\xc5\xabdinga ruda spalva, naudojama kaip vietinis kuras bei chemijos pramon\xc4\x97s \xc5\xbealiava.\n_START_SECTION_\nPanaudojimas\n_START_PARAGRAPH_\nGeros degiosios savyb\xc4\x97s apsprend\xc5\xbeia rusvosios anglies kaip kuro r\xc5\xab\xc5\xa1ies naud\xc4\x85 ir vert\xc4\x99, nors ji yra kur kas ma\xc5\xbeiau naudojama \xc5\xa1ioje srityje, nei akmens anglis. I\xc5\xa1 \xc5\xa1ios anglies yra gaunamas parafinas, fenolis, degutas. Praeityje buvo gaminamos degiosios dujos ap\xc5\xa1ildymui ir gatvi\xc5\xb3 \xc5\xbeibintams (50\xc2\xa0% vandenilio, 34\xc2\xa0% metano, 8\xc2\xa0% anglies monoksido duj\xc5\xb3 mi\xc5\xa1inys). Kai kurios tankios strukt\xc5\xabros anglies r\xc5\xab\xc5\xa1ys lengvai pasiduoda apdirbimui (poliravimui ir pan.), tod\xc4\x97l panaudojamos smulki\xc5\xb3 gamini\xc5\xb3 (jet), pvz., papuo\xc5\xa1al\xc5\xb3, sag\xc5\xb3, apyranki\xc5\xb3, suvenyr\xc5\xb3 gamyboje.\n_START_SECTION_\nPaplitimas\n_START_PARAGRAPH_\nRusvoji anglis kasama Rusijoje, JAV, Indijoje, Australijoje, daugelyje Europos \xc5\xa1ali\xc5\xb3. Daugiausiai jos naudojamos elektros energijai gaminti._NEWLINE_Daugiausiai rusvosios anglies i\xc5\xa1kasta 2001 m.: Vokietijoje \xe2\x80\x93 175,4 mln. t., Rusijoje \xe2\x80\x93 83,2 mln. t., JAV \xe2\x80\x93 80,5 mln. t., Australijoje \xe2\x80\x93 67,8 mln. t., Graikijoje \xe2\x80\x93 67,0 mln. t., Lenkijoje \xe2\x80\x93 59, mln. t.'